ประกาศการประปานครหลวง เรื่อง การออกพันธบัตรของการประปานครหลวง พ.ศ. 2529 ครั้งที่ 1

ประกาศการประปานครหลวง

ประกาศการประปานครหลวง
เรื่อง
การออกพันธบัตรของการประปานครหลวง
พ.ศ. ๒๕๒๙ ครั้งที่ ๑[๑]

อาศัยอำนาจตามความในมาตรา ๑๓ (๗)
ภายใต้วัตถุประสงค์ของมาตรา ๖ แห่งพระราชบัญญัติการประปานครหลวง พ.ศ. ๒๕๑๐
และโดยความเห็นชอบของคณะรัฐมนตรี ผู้ว่าการการประปานครหลวงจึงขอประกาศให้ทราบว่า

ข้อ ๑ 
การประปานครหลวงจะทำการกู้ยืมเงินโดยวิธีออกพันธบัตร

ข้อ ๒ 
พันธบัตรนี้มีชื่อเรียกว่า พันธบัตรของการประปานครหลวง พ.ศ. ๒๕๒๙ ครั้งที่
๑

ข้อ ๓ 
พันธบัตรนี้กระทรวงการคลังเป็นผู้ค้ำประกันเงินต้นและดอกเบี้ย

ข้อ ๔ 
พันธบัตรนี้เป็นพันธบัตรชนิดระบุชื่อผู้ถือ

ข้อ ๕ 
พันธบัตรนี้มีมูลค่าที่ออกรวม ๑๕๕ ล้านบาท (หนึ่งร้อยห้าสิบห้าล้านบาทถ้วน)
แบ่งออกเป็นจำนวน ๑๕๕,๐๐๐ หน่วย (หนึ่งแสนห้าหมื่นห้าพันหน่วย) โดยมีมูลค่าหน่วยละ
๑,๐๐๐ บาท (หนึ่งพันบาทถ้วน)

ข้อ ๖ 
พันธบัตรนี้มีกำหนดไถ่ถอนพันธบัตรเมื่อครบ ๑๐ ปี นับแต่วันออกพันธบัตรเป็นการไถ่ถอนครั้งเดียวเต็มจำนวนที่ออก
และห้ามไถ่ถอนก่อนกำหนด

ข้อ ๗ 
วันออกพันธบัตรคือวันที่ ๒๘ เดือนพฤษภาคม พ.ศ. ๒๕๒๙

ข้อ ๘ 
วันไถ่ถอนพันธบัตรคือวันที่ ๒๘ เดือนพฤษภาคม พ.ศ. ๒๕๓๙ แต่ถ้าตรงกับวันหยุดทำการของการประปานครหลวงหรือวันหยุดทำการของธนาคารพาณิชย์ก็ให้เลื่อนเป็นวันเปิดทำการถัดไป

ข้อ ๙ 
ผู้ถือพันธบัตรจะได้รับดอกเบี้ยในอัตราร้อยละ ๙.๒๕ ต่อปีคำนวณจากมูลค่าของพันธบัตร
โดยเริ่มคำนวณจากวันออกพันธบัตรถึงวันไถ่ถอนพันธบัตร การคำนวณดอกเบี้ยใช้หลักเกณฑ์หนึ่งปีมี
๓๖๕ วัน

ข้อ ๑๐  การประปานครหลวงจะชำระดอกเบี้ยให้แก่ผู้ถือพันธบัตรตามหมายกำหนดการดังนี้
๑๐.๑ ดอกเบี้ยงวดแรก ชำระในวันที่ ๓๐ เดือนพฤศจิกายน พ.ศ.
๒๕๒๙
๑๐.๒ ดอกเบี้ยงวดต่อไปชำระทุก ๆ ๖ เดือน ทุก ๆ วันที่ ๓๑
เดือนพฤษภาคม และวันที่ ๓๐ เดือนพฤศจิกายน
๑๐.๓ ดอกเบี้ยงวดสุดท้ายชำระพร้อมกับต้นเงินของพันธบัตร ณ
วันไถ่ถอนพันธบัตร
๑๐.๔ ถ้าวันครบกำหนดชำระดอกเบี้ยดังที่ระบุใน ๑๐.๑ และ ๑๐.๒
ตรงกับวันหยุดทำการของการประปานครหลวง
หรือวันหยุดทำการของธนาคารพาณิชย์ก็ให้เลื่อนไปชำระในวันเปิดทำการถัดไป

ข้อ ๑๑ 
การโอนกรรมสิทธิ์ หรือการจำนำพันธบัตรนี้จะต้องนำพันธบัตรไปจดทะเบียนการโอนกรรมสิทธิ์หรือการจำนำที่บริษัทเงินทุนหลักทรัพย์สินเอเซีย
จำกัด ซึ่งได้รับแต่งตั้งให้เป็นนายทะเบียนและตัวแทนจ่ายเงินของพันธบัตรนี้

ข้อ ๑๒ 
การประปานครหลวง หรือบริษัทเงินทุนหลักทรัพย์สินเอเชีย จำกัด ในฐานะนายทะเบียนและตัวแทนจ่ายเงินของพันธบัตรนี้จะประกาศปิดสมุดทะเบียนพักการโอนกรรมสิทธิ์พันธบัตรเป็นระยะเวลาสองสัปดาห์ก่อนครบกำหนดวันชำระดอกเบี้ยตามข้อ
๑๐ และวันไถ่ถอนพันธบัตรตามข้อ ๘

ข้อ ๑๓ 
พันธบัตรนี้มิให้ถือว่าฉบับใดสมบูรณ์ เว้นแต่พนักงานการประปานครหลวงซึ่งผู้ว่าการการประปานครหลวงแต่งตั้งขึ้น
โดยประกาศในราชกิจจานุเบกษา ได้ลงลายมือชื่อกำกับในพันธบัตรฉบับนั้นร่วมกับนายทะเบียนพันธบัตรแล้ว

ข้อ ๑๔ 
พันธบัตรนี้จำหน่ายแก่บุคคลทั่วไปไม่จำกัดประเภทบุคคลและสัญชาติ โดยจำหน่าย
ณ วันออกพันธบัตรหน่วยละ ๑,๐๐๐ บาท (หนึ่งพันบาทถ้วน) โดยวิธีเปิดให้จองซื้อก่อนวันออกพันธบัตร

ข้อ ๑๕ 
การประปานครหลวงมอบหมายให้บริษัทตามบัญชีแนบท้ายประกาศนี้เป็นผู้รับผิดชอบในการจัดการจำหน่ายและประกันการจำหน่ายพันธบัตรนี้
และจัดการอื่น ๆ ที่จำเป็นเพื่อผลประโยชน์ในการนี้

ข้อ ๑๖ 
รายละเอียดขั้นตอน วิธีการ และหมายกำหนดการเปิดให้จองซื้อพันธบัตรนี้ตลอดจนขั้นตอนและวิธีการจัดสรร
และวิธีการการชำระเงินคืนแก่ผู้จองซื้อพันธบัตรในกรณีไม่ได้รับสิทธิในการจัดสรรให้จองซื้อพันธบัตรหรือได้รับจัดสรรในการจองซื้อพันธบัตรไม่เต็มตามความประสงค์
ให้เป็นหน้าที่ของบริษัทตามบัญชีแนบท้ายประกาศเป็นผู้กำหนด

ข้อ ๑๗ 
การประปานครหลวงจะส่งมอบใบพันธบัตรให้แก่ผู้ถือพันธบัตรภายในกำหนดสี่สิบห้าวัน
นับแต่วันออกพันธบัตร

ประกาศ ณ วันที่ ๒๓ พฤษภาคม ๒๕๒๙
อาทิตย์  อุไรรัตน์
ผู้ว่าการการประปานครหลวง

[เอกสารแนบท้าย]

๑.
บัญชีรายชื่อบริษัท แนบท้ายประกาศการประปานครหลวง ลงวันที่ ๒๓ พฤษภาคม พ.ศ. ๒๕๒๙

(ดูข้อมูลจากภาพกฎหมาย)

สุกัญญา/ผู้จัดทำ
๑๑ มกราคม ๒๕๔๙

สุเมธ/ปรับปรุง
๑๖ กรกฎาคม ๒๕๕๘

[๑] ราชกิจจานุเบกษา เล่ม ๑๐๓/ตอนที่ ๙๑/ฉบับพิเศษ ๑๓/๒๘ พฤษภาคม ๒๕๒๙